પોતાના શિકારના શરીરમાંથી લોહી ચૂસતા રાક્ષસની કથા તો ઘણાએ સાંભળી હશે. એના જ અંગ્રેજી નામ પરથી શરૂ કરવામાં આવેલી વૅમ્પાયર ફેશ્યલ તરીકે ઓળખાતી આ ટ્રીટમેન્ટમાં વ્યક્તિના પોતાના જ શરીરમાંથી લોહી કાઢી ફરી પાછું ચહેરાની ત્વચામાં એન્ટર કરવામાં આવે છે. આ ફેશ્યલની પ્રોસીજર સમજાવતાં ડૉ. થૉમસ કહે છે, ‘વૅમ્પાયર ફેશ્યલમાં અમે વ્યક્તિના હાથના ભાગમાંથી એકાદ-બે ચમચી જેટલું લોહી કાઢી સેન્ટ્રિફ્યુજ તરીકે ઓળખાતા વિશેષ મશીનમાં એને વલોવીએ છીએ. એક ચોક્કસ સ્પીડ પર વલોવવાથી લોહીમાં રહેલા લાલ તથા શ્વેત રક્તકણોમાંથી PRP તરીકે ઓળખાતું પ્લાઝમા છૂટું પડી જાય છે. આ પ્લાઝમામાં એવા સેલ્સ રહેલા હોય છે જે ત્વચાના કોલાજન તથા સૉફ્ટ ટિશ્યુના ઉત્પાદનમાં મદદરૂપ થાય છે. તેથી અમે આ છૂટું પડેલું પ્લાઝમા ફરી પાછું વ્યક્તિના ચહેરાની ત્વચામાં ઇન્જેક્ટ કરીએ છીએ. આમ તો આ આખી પ્રોસીજર અડધો કલાકમાં પૂરી થઈ જાય છે, પરંતુ એની અસર તરત જ ચહેરા પર જોઈ શકાય છે. બીજી મહત્વની વાત એ છે કે આ પ્રોસીજર ત્વચાના કુદરતી સેલના ઉત્પાદનને સર્પોટ કરતી હોવાથી એની અસર લાંબા ગાળાની પણ હોય છે.’